
Forord

Vår intuitive viten om mennesket som et pulserende energifelt – aura – med knutepunkter for forbindelse mellom kropp og sinn – chakra – har utviklet seg gjennom århundrene, gjennom en tradisjon som sannsynligvis springer ut fra indisk filosofi og meditasjonspraksis. I Vestens historie har mystikere som Jacob Bøhme og William Blake hatt opplevelser som de beskriver med slående likhetspunkter til de indiske framstillingene om aura og chakra. Likevel var det i vår kultur særlig teosofiske kretser som fra slutten av 1800-tallet dro denne urgamle viten inn i Vesten. Flere av dem som var engasjerte i teosofisk arbeid – blant dem den engelske offiseren C. W. Leadbeater – hadde bodd mange år i India og kommet i kontakt med denne tradisjonen. Hans bok “The chakras” og Sir John Woodroffes bok “The serpent power”, er klassikere innen åndelig litteratur. Disse bøkene har imidlertid vært lite tilgjengelige for allmennheten.

Selv fikk jeg møte denne rike erfaringsverdenen da jeg studerte chakra og aura fra 70-tallet, først under den engelske læreren Ronald T. Beesley, så hos den amerikanske læreren Anne Parks og deretter i tyve år med Bob Moore som lærer. Det meditative arbeidet med chakra og aura og det helbredende verktøyet som også sprang ut av dette, var som å få åpnet kroppen i en eventyrlig og virksom verden.

Mange av de store lærerne innen feltet har vært intuitive og meditative mennesker som ikke alltid har hatt lett for å sette sine tanker og erfaringer på papiret.

Jeg har derfor følt mye av litteraturen om chakra og aura som lite tilfredsstillende – samtidig som jeg ser vanskene med å finne ord på denne erfaringsverden, som i så stor grad er ordløs.

Det jeg særlig har hatt vansker med innen mye av “aura og chakralitteraturen”, har vært den mekaniske framstillingen av dette universet: En forenkling og skjematisering som ofte har ført til at verken dybden av meditativ erfaring, menneskets mangfoldige natur eller den poesien som ligger i den indre vitenskapen knyttet til denne tradisjonen, kommer fram.

Om Inge Ås på sett og vis debuterer som forfatter med denne boka, er det et menneske med en sjelden erfaringsrikdom og dybde innen feltet som nå trer ut med sine tanker og erfaringer. I stedet for en mekanisk framstilling røper Inge Ås sin refleksjonsevne ved å problematisere chakrabegrepet, og lar leseren gjøre egne betraktninger.

Samtidig er hun praktiker: enhver som ønsker å arbeide med seg selv ut fra skriftlige anvisninger kan komme i gang med denne boka til hjelp. Der mange av bøkene som er kommet ut i de senere årene har vært rene repetisjoner av tidligere bøker, klarer Inge Ås å bringe sin erfaringsdybde inn i framstillinger som gir deg som leser et nytt bilde av denne rike tradisjonen.

Selv har jeg i flere tiår arbeidet for at denne erfaringsvitenskapen skal bli tilgjengelig for allmennheten. Jeg har avfunnet meg med at det tar lang tid før helsevesenet åpner opp for denne dimensjonen av menneskets erfaringer og den virkeligheten som vår viten om aura og chakra speiler. Derfor trenger vi mennesker som kan stå fram og presentere denne erfaringsvitenskapen på en god og vederheftig måte. Det ligger mange års erfaring og arbeid bak denne boka, en dybde som jeg tror du som leser vil fornemne. Derfor er det en glede å anbefale denne boka som en av de mest egnede verkene på skandinaviske språk for deg som søker viten, selvutvikling og selvhelbredelse.

Ski, september 2009

Audun Myskja

Overlege, prosjektleder

Faglig leder, Senter for livshjelp


Forord

Grunnleggeren av Psykosynthese Psykoterapi, Assagioli, understreket det faktum at psykologien ikke kan være helhetlig og fullkommen hvis den spirituelle dimensjonen av våre liv utelates. Vi er alle en del av det store universet, og til de høyeste idealer. En utfordring for mennesket gjennom tidene har vært å forene den analytiske tenkningen med den filosofiske læren.

Østens filosofi med sitt spirituelle utgangspunkt fokuserer på mennesket i sin altomspennende helhet, og viser oss at mennesket på jorden er gitt et spesielt privilegium. Vi kan med vår bevissthet arbeide mot en helhetlig forståelse av vår eksistens. Som menneske har vi alle vårt unike selv, samtidig som vi bærer i oss de universelle verdiene og deres utviklingspotensialer. Ved å integrere livets mangfoldige aspekter vil hver og en av oss komme i en harmonisk tilstand, hvor vår styrke hentes både utenfra og innenfra. Gjennom selvrealisering på høyeste nivå får mennesket en dypere forståelse for livet, og gis muligheten til å skape det vi ønsker å være. I arbeidet med våre chakraer, menneskets energisenter, kan vi utvikle vår bevissthet om indre trygghet. Jeg ble derfor veldig glad for å se Inge Ås sin bok om chakra ut fra et slikt selvutviklingsperspektiv.

Jeg har kjent Inge Ås helt siden 70-tallet da hun var en ildsjel i norsk kvinnebevegelse, og en ildsjel på kvinnehuset i Oslo. Inge har vært, og er, en kvinnepolitisk engasjert kvinne som har valgt den spirituelle vei. Hun har jobbet med selvutvikling, og har veiledet mange med å realisere seg selv i Norge. Hennes arbeid for kvinners rettigheter har vært viktig for utviklingen av dagens likestillingspolitikk. Da jeg møtte Inge på 70-tallet var kvinner med minoritetsbakgrunn noe nytt i den norske offentligheten. Minoritetskvinnene hadde ikke på samme måte som den norske kvinnebevegelsen tatt sin plass i det offentlige rom. Jeg husker heftige diskusjoner på kvinnehuset i forhold til minoritetskvinnenes tilstedeværelse i det norske samfunnet. Det norske samfunnet var på den tiden ikke helt mottakelig for andre menneskers levesett og levemåter. De fleste nordmenn definerte seg selv som monokulturelle. For minoritetskvinnene var det monokulturelle noe nytt, vi kom fra asiatiske og afrikanske land hvor et mangfold av levesett, religioner og spirituelle impulser var en selvfølgelighet. Norge hadde derimot i stor grad vært isolert i forhold til impulser fra andre verdensdeler, både når det gjaldt en spirituell utvikling gjennom indre prosesser, og en forståelse for et religiøst og kulturelt mangfold. Det var en begrenset eksponering mot den østlige filosofiens lære om et meningsfylt liv. Jeg ser på denne boka om chakraene som en reise i et selvutviklingsperspektiv fra 70-tallets Norge til dagens Norge hvor ikke bare individer, men også det norske samfunnet har en økt selvbevissthet om et spirituelt mangfold.

Akkurat som psykologien ikke er helhetlig uten en spirituell dimensjon, vil heller ikke politikken fange opp helheten uten å være seg bevisst den spirituelle dimensjonen. Nettopp sammenslåingen av politikk, psykologi og en spirituell forståelse kjennetegner Inge Ås sitt arbeid. Hun er en pioner på flere områder enn kjønn ved å være blant de første som introduserte det norske samfunnet for Østens filosofiske tradisjoner, deriblant læren om chakrasystemet. Mye av Østens visdomstradisjoner har blitt vestliggjort, og store deler av opprinnelige kilder er usynliggjort. Derfor er det så viktig å se at Inge Ås i denne boken bevisst har beholdt begrepet chakra, istedenfor å kamuflere ordet med andre begreper. Inge Ås viser hvor lett det er å bli historieløs når en ikke opprettholder kildens opprinnelsessted.

Jeg føler at boka er et viktig bidrag i selvutviklingslitteraturen, og den beriker vår forståelse av livets hjul som et senter for møtet mellom fysisk, psykisk og åndelig energi som utgjør selve livet. Boken er meget innholdsrik og en veileder for de som er på søken. Både de som søker en indre bevissthet, men også de som vil forstå den ytre verden vi beveger oss i.

Fakhra Salimi

Leder MiRA-Senteret

Psykosynthese Psykoterapeut


TAKK

Å skrive bok har vært en lang reise som har tatt meg gjennom mange daler og over atskillige fjell. Denne boken startet for flere år siden samtidig med flere bokprosjekter som ble avbrutt av ytre omstendigheter. Så dukket den åpne tiden opp igjen og med Vanja Bentsen Kleven og Calixte Tayoro som gode hjelpere ble en ny kurs satt for å erobre verden!

Dette materiale har selvfølgelig begynt sin reise for enda lenger siden. Men ett sted må jeg likevel begynne med mine takker. Min kjære lærer i over 10 år, Jytte Lindstad, så mitt indre da jeg trengte det. Uten hennes kloke og morsomme innspill på veien, hadde jeg vanskeligere funnet min egen form. Alle mine studenter og kursdeltagere gjennom årene har vært en stor berikelse for meg i utviklingen av mine teorier og metoder.

Og de er det fremdeles. Jeg håper på mange, mange flere erfaringer sammen med aktive, nysgjerrige studenter! ILIANA-lærerne Inger Rølland, Gunn-Anne Sommersel, Mona Birgitte Wallin Solvik, Vanja Bentsen Kleven og Kjersti Ones har vært viktige medreisende. Det har aldri vært vantette skott mellom leger og meg. Legen Ole Bakke Wiig lot meg arbeide med sine pasienter så tidlig som på 80-tallet. Da min far fikk lungekreft ble mine klarsynte evner etterspurt på Humlegården i Danmark i forbindelse med å finne nøkler til tilfriskning. Denne støtten ga meg god erfaring for senere arbeid. Legen Ragni Handberg var en fryd å samarbeide med på Tverrfaglig Helsegruppe for Hiv og Aids, og legen Audun Myskja har vært en inspirasjon for mange flere enn meg. Vigdis Christie trakk meg en stund med til å snakke om energiarbeid og healing for medisinerstudenter på Universitetet i Oslo, og alle invitasjonene til høyskoler, lærerskoler, folkehøyskoler o.l. har gjennom mange år vært viktige arenar for samarbeid og for utvikling av egne tanker. Takk til blant andre Vibeke Thorp, Arna Meisfjord, Stine Røthing og Kristin Bie. Gjennom ”terapeuter på skøyter”, eller ”healers are wheelers”, samlet jeg en kort stund en del av de fremste kvinnelige lærere innen selvutvikling til aktiviteter på rulleskøyter. Takk til alle dere! Mine nære venner og drivere av nettstedet alternativ.no, Unni Nordbrenden og Bertil Berg-Olsen, som også i andre sammenhenger har vært mine støttespillere, har gitt viktige innspill, idéer og oppmuntring underveis! Hadde jeg ikke levd et liv med en livspartner som forstår nødvendigheten av perioder av absolutt konsentrasjon hadde jeg nok heller ikke kommet i land. Takk Kjersti for dette og for fantastisk hjelp med korrektur og språk! Fordi jeg har gitt ut boken på eget forlag har jeg manglet forlagskonsulenter som forfattere har nytte av. Jeg har ikke manglet villige og kritiske lesere. Takk til Christin Thobroe og til Vanja Bentsen Kleven, Unni Nordbrenden, Inger Rølland, Mona Solberg og Kjersti Fjeldstad også her. Jeg vil takke teolog Jone Salomonsen som kjenner meg helt fra 70-tallet og hjalp meg med tittelen. Så lenge har jeg også kjent Fakhra Salimi, en modig stemme i det flerkulturelle Norge. Å spille ball med Rita fra Bergerskogen Design om layout, forside og illustrasjoner har vært en udelt glede.

Aller mest vil jeg takke min mor, BeritÅs, som i tillegg til å komme med skarpe og nyttige kommentarer kanskje var med på å prege meg enda tidligere enn hun selv er klar over. Det sies at barn av musikere, som hører musikk mens de er i mors liv, har lettere for dette selv, i eget liv. Jeg lå i mors liv under psykologistudiet og jeg ble ammet under hennes store siste eksamen. Kanskje har dette preget meg mer enn jeg aner?

Til slutt vil jeg takke mine motstandere av alle slag. Det er sjeldent stille der jeg beveger meg, og det kan provosere noen. Men ta det med ro – jeg skal ikke overta hele verden – bare være med på å forandre den!

Hvem er denne boken for?

For deg som synes energiarbeid og politikk er en naturlig eller spennende blanding. Og kanskje til og med for deg som ikke engang med ildtang vil ta i noe som gir den minste assosiasjon til ”new age”. Er du helt ny, vil kanskje noen av delene i boka være vanskelige å forstå i første omgang. Det er en fordel å kombinere forståelsen av chakra med praksis under veiledning. Kanskje du kan bli inspirert til å ta et kurs for å finne ut mer av hva dette kan gi deg? Bakerst i boka vil du finne informasjon om dette. Jeg tror denne boka vil passe ekstra godt for deg som allerede vet en del om chakraene. Kanskje har du lest flere bøker om emnet? Her vil du finne en litt annen vinkling enn den du er vant til. Du som har jobbet mye med chakraene vil nok også finne mye nytt. Både innen SELVutviklingsfilosofi og i beskrivelsene av hvert chakras funksjon og innhold. Så er det deg som arbeider med andre som terapeut og behandler. Arbeider du med kroppsorienterte behandlinger, kan forståelsen av kroppsområder som lagrer tema og informasjon, være av nytte. Slå opp på hvilke fysiske deler som påvirkes av hvert chakra, og se om det er sammenfallende med dine erfaringer eller ikke. Arbeider du med mennesker i det hele tatt, vil du kunne plukke opp noe som kan gi deg en klarere ide om dem du behandler, samarbeider med, lærer bort til eller hjelper. Er du energiarbeider og healer vil mye av dette materiale kunne hjelpe deg til å kombinere intuitiv healing mer målrettet, både med fysisk, emosjonelt, følelsesmessig og spirituelt arbeid.

Og for den skeptiske, den intellektuelle som er litt tiltrukket av chakra og energiarbeid, men også frastøtes av at det er så mye tull og tøys på markedet. Jeg håper du kan la deg spore til å se at dette likevel kan være nyttig.

Uansett håper jeg dette vil inspirere. Kanskje vil noe provosere? Det er også ok for meg. Du vil på en eller annen måte, som med alt annet, gjøre dine egne valg i forhold til om dette er interessant eller ikke, uansett.

Lykke til!

Hvorfor lese CHAKRABOKA?

Verden er spennende og mangfoldig og dette vil åpne for mer!

Å lese om ideer vil alltid skjerpe din egen tanke.

Du vil kunne lære noe om energiarbeid som kan skape forandringer i ditt liv. Boka vil kunne fungere som et godt oppslagsverk privat og profesjonelt. Det er få bøker på norsk om emnet.

Det mangler bøker om CHAKRA som setter chakra og energiarbeid i sammenheng med aktiv SELVutvikling.

•Du vil lære om et medium som kan lette ditt arbeid med å forbinde kropp og sinn.

•Her kan du lese om verktøy både til personlig forandring og til spirituelle prosesser.

•Å lese boka vil være nyttig for deg som ønsker å lære en prosessorientert filosofi som kan benyttes til energiarbeid i aura og chakra.

•På den måten vil boka fylle det tomrom som i dag eksisterer mellom gamle og nyere behandlingsformer.

Selv om deler av teoriene i denne boka finnes i andre bøker og innen annen filosofi, er min tilnærmingsmåte likevel ny. I tillegg til andres bidrag er den basert på min arbeids- og livserfaring, mine indre innsikter, mange års erfaringer i dyp meditasjon, bruk av diverse øvelser og gjennom arbeid med indre lærere. Inspirasjon og kanalisering av forskjellig slag har også bidratt.

Hvordan lese boka?

Du kan selvfølgelig lese denne boka som en helt vanlig bok fra perm til perm. Men du kan også hoppe litt fram og tilbake. Som tidligere dyslektiker har jeg stor respekt for dem som ikke kan tilegne seg kunnskap på den digitale måten – fra venstre til høyre og ovenifra og ned. Det er ikke sikkert jeg hadde hatt vanskeligheter hvis jeg var født i Kina eller Japan. Det hjalp faktisk å sette notene opp ned da jeg skulle lære å spille trombone og tuba. Jeg utviklet dessuten et eget notesystem som virket. På et tidspunkt var jeg så dårlig at jeg ikke kunne lese telefonkatalogen. Jeg ble kvalm før jeg kom fra navnet i den ene kolonnen til telefonnummeret i den andre, og da var dessuten alt glemt. I dag er ikke dette noe stort problem for meg. Men jeg husker jo hvordan det var. Jeg husker hvordan jeg i begynnelsen av homeopatstudiet (på begynnelsen av 80-tallet) kunne lese i 5 minutter for så å måtte sove i 20 minutter.

Før jeg fant metodene som kunne hamle opp med dysleksien måtte jeg takle det faktum at jeg likevel ønsket å lese alt mulig. En god løsning for meg var bl.a. å senke forventningene til hva jeg skulle lese. Jeg kalte det å ”jekke boka ned noen hakk” for så å ”respektløst hoppe hit og dit” som en av mine lærere sa, fordi hun ikke likte det jeg gjorde. Forord var forresten noe jeg ofte hoppet over – så kanskje har du allerede lest en del før du leser dette? Jeg leste ofte slutten før begynnelsen og jeg åpnet bøker tilfeldig her og der. Ganske spennende måte å lese på. Det ligner på et puslespill hvor du først finner de enkleste delene som passer sammen og så setter du det sammen til et hele!

Boka er derfor skrevet med det for øye at du kan hoppe! Fra side 16 til side 39 er boka noenlunde sammenhengende og hele denne delen fungerer som en innledning. Det kan være en idé å lese disse sidene sammenhengende, men det er ikke nødvendig. Innholdsfortegnelsen er veldig detaljert, slik at det blir enklere å finne tilbake til det du har lest før. Boken er bygget opp slik at du vil kunne finne gjentagelser her og der. Det er gjort med vilje slik at sammenhengen likevel ikke går tapt dersom du velger å hoppe.

Her er en kort oversikt over hvordan du kan gjøre dette:

•Du kan slå opp på hvert chakra og lese om dem fra forskjellige vinkler.

•Vil du se på illustrasjonene først, kan dette gi deg et visuelt bilde av hvilke områder de forskjellige chakra er dører til.

•Vil du lese om auraen er dette organisert i to deler. Se innholdsfortegnelsen.

•Du vil finne en oversikt over begreper og grunnfilosofien ganske langt bak i boka. Finner du et ord du lurer på, er det en god idé å slå opp her.

•Nest bakerst i boka vil du finne noe om den praktiske anvendelsen av materialet som spinner videre på tema som har vært tatt opp mer teoretisk i kapitlene før.

•Helt bakerst finner du en kort gjennomgang og et oversiktskart av ILIANA-modellen. Denne modellen inneholder også mange flere deler enn dem jeg tar opp i denne boka om chakra og aura.

Dette er den første boka i en serie av bøker fra SELF. Følg med! Lykke til med lesningen, til både den dyslektiske og den digitalt drevne. Hopp og dans og klipp og lim og kos deg! Boka er jo bare en bok – ikke sant?


Hvorfor skrive en bok om chakra?

[image: image]

Fem kategorier av litteratur

Det finnes mye litteratur om chakraer, aura og energiarbeid. I tillegg er det mye informasjon å hente på internett. Det er ikke min hensikt å gi en fullstendig oversikt over denne litteraturen. Grunnen til dette er flere. Det ville være en nesten umulig oppgave på grunn av omfanget. Det finnes allerede større verk og det ville bli en helt annen bok enn den jeg har valgt å skrive. Jeg har valgt å lage noen grove inndelinger for å plassere CHAKRABOKA innenfor en ramme. Jeg har valgt å dele litteraturen om chakraene inn i fire til fem hovedgrupper.

1.) Den første gruppen er naturlig nok basert på østlig filosofi. De eldste skriftene om chakra, Vedaene, kommer fra India og er bygget på en muntlig tradisjon som senere er blitt skrevet ned på det gamle språket Sanskrit. (Fotnote 1.) Det er forståelig at mye bygger på disse skriftene. Fra de vediske nedtegningene har det utviklet seg forskjellige, mer moderne, retninger innen hinduistisk filosofi og religion og tibetansk buddhisme.

2.) Den neste gruppen av bøker om chakra kom som et resultat av en bølge av inspirasjon fra øst til vest hvor den østlige innflytelsen ble fortolket og forklart i mer vestlige termer. På 1800-tallet utviklet teosofien seg også med røtter til europeiske mysterietradisjoner. Madam Blavatsky (1831 – 1891) var sentral og var nok inspirert av Sir John Woodroffe (1865–1936), som under pseudonymet Arthur Avalon skrev ”The Serpent Power – The Secrets of Tantric and Shaktic Yoga”. Antroposofiens grunnlegger Rudolf Steiner (1861 - 1925), som brøt med teosofene, nevner chakra i taler og skrifter. 17. mai 1923 besøkte Rudolf Steiner Oslo og dannet Antroposofisk selskap, som ble det fjerde største i Europa. I England finner vi mange forskjellige grupper som har en teosofisk forståelse av chakra, aura o.l. Dette har hatt en sterk innflytelse på senere litteratur.

3.) Den tredje gruppen tilhører ”den nye tid” (new age) eller alternativbevegelsen, som vi sier på norsk. Denne sprang ut av hippibevegelsen på 60-tallet. (Fotnote 2.) Inspirert av den amerikanske vitenskapsteoretiker, filosof og historiker Thomas Khun (1922-1996) ble paradigmebegrepet også et moteord i alternativbevegelsen på 70-tallet hvor nye ideer om verden som helhet ble sentralt. Personlig utvikling, meditasjon og alternativ terapi ble satt i fokus. Her finnes et vell av bøker med teorier som spriker i mange retninger. Forfattere som hevder at de ser eller merker auraen på forskjellig vis har utviklet forklaringsmodeller basert på egne observasjoner.

Energiarbeid med aura og chakra har dessuten blitt koblet til forskjellige teorier og tradisjoner som i seg selv ikke har brukt disse begrepene: F.eks. forskjellige urbefolkningstradisjoner, og fra flere retninger innen shamanisme til nyere metoder som NLP. En ny måte å forstå og bruke spirituelle begreper og opplevelser på har også vokst fram. Former for meditasjon og energiarbeid vil som oftest være med, noe som stammer helt fra de opprinnelige vediske skriftene.

4.) I den fjerde kategorien settes chakra inn i en psykologisk forklaringsramme. Her kan chakraene inngå i øvelser i forbindelse med psykologiske prosesser. Chakra og energiarbeid kan benyttes i en postmodernistisk tilnærming hvor den som observerer og det som blir observert også kan påvirke hverandre. Her inngår også en delvis dekonstruksjon av personligheten. Men det er mer enn det som vanligvis regnes som psykologi som blir relevant i forbindelse med arbeidet med chakra og aura.

5.) Derfor kan vi si at det oppstår en femte, eller kanskje en underkategori av den fjerde kategori, som inkluderer trans-personlig psykologi. (Fotnote 3.) Begrepet SELV kan peke på en overskridende og noen ganger spirituell dimensjon. For noen vil dette kobles til tradisjonell eller nyere forståelse av begrep som åndelig, spirituell eller tradisjonell religiøsitet.

Hvorfor skrive enda en bok om chakra og aura?

Fra 1983 har jeg holdt utallige kurs i SELVutvikling i Norge og i andre land. (Se side 276.) Boka er skrevet først og fremst fordi mine studenter innstendig har bedt meg om det. Jeg har hatt motstand mot å sette kunnskapen i en for fast form. Pedagogikken som jeg har utviklet ved ILIANA akademiet er sterkt erfaringsbasert. Det betyr at læring skjer i direkte kontakt med studenter og kursdeltagere og mellom dem. En bok kan ikke bli så dynamisk som utveksling av informasjon og opplevelser kan bli i et kurs. Informasjon og tilbakemeldinger til den enkelte og til den enkelte gruppen er spesialsydd. Etter hvert har jeg innsett at det er mye materiale jeg aldri får plass til å dele på kurs og utdannelser. Jeg har innsett at det mangler en bok på norsk som setter chakra og aura i et aktivt SELVutviklingsperspektiv. ILIANA-modellen har mye å tilby. Å sette energiarbeid inn i en større ramme ble viktig. Styrken i visjoner er at de danner indre bilder, og ILIANA-modellen er et bilde, et mandala, som på en enkel måte viser hvilke områder som inngår i denne prosessen. SELVutvikling har lenge vært en høyst usikker risikosport uten kart og kompass. Denne modellen gir deg mulighet til å ta deg en løpetur i skogen med veiledning. Jeg har dessuten lagt ut poster som du kan nå og måle din prosess gjennom. Det finnes også flere målstreker. En for hvert delmål i din prosess under SELVutviklingsarbeidet.

Kanskje vel så viktig som selve boka er det som kan komme senere. For med en gang noe er skrevet, skaper det et springbrett for videre utvikling.

Faste eller foranderlige kjennetegn?

Det finnes mange bøker som beskriver chakra som faste størrelser og med faste kjennetegn. Chakraene tilskrives faste farger, tema, krystaller, lyd og øvelser. Det er vanskelig å skrive en bok om chakra uten å lage slike oppdelinger. Likevel er dette på mange måter en dårlig løsning fordi det kan skape en oppfatning at dette er riktig i alle sammenhenger. Det er det ikke. Energisystemet er et dynamisk univers. Men hvordan få dette ned i bokform?

Det er samtidig viktig å påpeke at en bok bare er en rettesnor for å forstå et univers som aldri står stille.

Et symbol tilhører aldri kun ett chakra i energisystemet. Symbolet peker bare til et chakra som til en hver tid er den viktigste døra til forandring. Det er som om det chakra som symbolet peker til inneholder den synlige løse tråden til hele den usynlige genseren! Og tar du tak i tråden kan du få rekket opp hele genseren, hvis det er det du vil. Å si at et symbol ER eller TILHØRER kun ett chakra blir feil. Det gjør dessuten reisen mindre spennende. Poenget i denne sammenhengen er å få disse verktøyene til å bli fleksible og brukbare redskap i en aktiv SELVutviklingsprosess.

Chakra som verktøy i en SELVutviklingsprosess

Det finnes så mange motsetningsfylte påstander om chakraenes funksjoner og eksistens at man kan lure på om dette bare er oppspinn? Mitt utgangspunkt er både pragmatisk og erfaringsbasert. Chakra er et kraftig verktøy, og det fungerer. Så hvorfor ikke bruke det? Hvert chakra er en kanal til et enormt univers av bevissthet. Og det er færre chakra enn de univers som ytrer seg gjennom dem. Hvert chakra blir med andre ord et møtested for mye forskjellig. Derfor er det ikke så merkelig at det blir forskjellige forståelser av fenomenet.

Kroppen fungerer på samme måte. Den kan skape symptomer i det samme organet hos forskjellige personer selv om symptomene har forskjellige årsaker. Fordi det er samme sted og symptomet lokalt er likt, ser det ut som om det er den samme sykdommen. Bevisstheten er mye større enn både kroppen, aura og chakra.

Jeg ser på chakra som et verktøy til forandring. De er ikke ”sannhetsvitner” om seg selv, menneskets eller verdens eksistens. De kan, som kroppen, tolkes og brukes til mye forskjellig. Og de kan, hvis du vil, brukes til den individuelle reisen mot større innsikt. Til dette mener jeg at de er geniale!

Hva er CHAKRABOKA?

CHAKRABOKA er primært et forsøk på å bruke chakra og energiarbeid med en moderne vestlig vinkling på menneskets vekst og utvikling, noe som igjen får samfunnsmessige konsekvenser. Som alle andre bøker om dette emne har boka selvfølgelig sine røtter fra østlig forståelse av energi i og rundt kropp. Iblandet både teosofisk og antroposofisk filosofi vil man også finne innflytelser fra filosofisk og politisk tankegang som feminisme, økologi, holisme m.m.

Materialet i denne boka er stort sett basert på mange års erfaring i samarbeid med kursdeltagere, studenter og klienter hovedsakelig ved ILIANA akademiet. I løpet av mitt arbeid innen feltet SELVutvikling og energiarbeid, har det utkrystallisert seg en modell som jeg kaller ILIANA-modellen. Mitt ønske er at ILIANA-modellen skal kunne gi nyttige bidrag til forståelsen av SELVutvikling, jordnær spiritualitet og menneskets vekst og utvikling. Jeg håper formen som er benyttet med appell til egen utprøving og refleksjon, vil kunne åpne for dette fagområdet for mange flere enn dem som til nå har vært interessert i emnet.

Hvorfor bruke ordet chakra?

Hvorfor ikke kalle det noe mer vestlig? Mange forslag har vært oppe til debatt. Mange vil hevde at ordet ”chakra” i seg selv gjør temaet mer mystisk enn det burde være. Dette begrepet skremmer mange bort fra en god metode, hevdes det. Jeg forstår innvendingen og det kan se ut som om det også stemmer for enkelte. Kanskje er psykomotorikk et enklere ord enn yoga, og kanskje er metodelyd mer spiselig enn mantra. Så hvorfor ikke bruke andre ord? Hva med ordene ”fokusområder” eller ”energisentre”?

For det første ønsker jeg ikke å være med på en total vestligjøring av visdomstradisjoner fra øst. Hvorfor ikke kreditere de gamle høykulturene for deres oppfinnelser og oppdagelser? Det blir lett historieløst hvis man ikke opprettholder assosiasjoner som peker tilbake til de eldre kilder. Norge er ikke alltid først i utviklingen like lite som at Vesten har funnet på alt smart i verden. Jeg kan ikke bruke ordet ”fokusområde”, selv om det kan være et godt ord i noen sammenhenger. For chakraene fungerer også når du ikke fokuserer på dem. For det andre vil ord som ”energisenter” tilsløre det faktum at bare ”en liten del” av hvert chakra i realitet er et senter. De er så uendelig mye mer. Chakra, fra sanskrit chakram, er beskrevet som noe rundt og noe som er bevegelig som et hjul. Du får mer om dette senere i boka.

Denne boka vil også omhandle chakraene som fokusområder i en mer psykologisk og vestlig tradisjon. Ord som SELV-utviklingsprosesser og spiritualitet vil bli brukt, og kommer fra nyere erfaringer med dette verktøyets muligheter for vekst og utvikling. Så velger jeg likevel å bruke noen av ordene fra det gamle språket sanskrit fra Østen. Og chakra er et slikt ord.

Min introduksjon til energiarbeid og chakra

Min introduksjon til chakra og energiarbeidet kom på slutten av 70-tallet. Blant internasjonale feminister var det særlig de danske som introduserte meditasjon med begrepene chakra og aura på kvinneleirene som kvinnebevegelsene arrangerte i forskjellige land i Europa. Det går en rød tråd fra de feministiske bevisstgjøringsgruppene, basert på samme filosofi som Ghandi brukte, til en interesse for en dypere personlig innsikt og et ønske om en enda sterkere forandring av individet.

Fra å arrangere kurs på kvinnehuset i Oslo, som jeg også selv deltok på, tok det relativt kort tid før jeg selv holdt kurs for mine venner og kollegaer. Først ønsket jeg å dele det jeg hadde lært av mine internasjonale kontakter, senere ba mine venner meg om å fortelle og undervise dem i det jeg lærte og erfarte hos min hovedlærer Jytte Lindstad og deretter fra kurs hos hennes lærer Bob Moore. Hos både Jytte og Bob måtte jeg forholde meg til chakra og aura. Det ble introdusert som en selvfølgelig del av en pakke som gikk under navnet selvutvikling og spiritualitet. Lenge var chakra en merkelig blanding av noe ubegripelig og samtidig høyst håndfast. Min nysgjerrighet ble etter hvert vekket, og jeg søkte dypere inn i forståelsen av hva dette kunne være.

Min første konkrete erfaring med chakra

Min første konkrete erfaring med chakra var på en feministisk sommerleir ved Damtjern på Krokskogen nord for Oslo på slutten av 70-tallet. I en sirkel i skogen satt jeg sammen med en gruppe nysgjerrige og skeptiske kvinner som fulgte henvisningene til en dansk feminist. Jeg skulle se for meg at jeg foldet ut en grønn blomst midt i brystet. Som billedkunstner hadde jeg ikke problemer med å visualisere. I dét de siste kronbladene foldet seg ut og jeg så senteret av blomsten, jóg det en skarp smerte inn i ryggen min. Et øyeblikk trodde jeg at noen hadde stukket meg med en kniv. Jeg kvakk til, gispet, snudde meg for å se, og forstyrret samtidig de andre slik at de kom ut av sin konsentrasjon. Jeg ble overrasket over at det var mulig å sette i gang så sterke fysiske smerter bare med tanken.

Ryggen var mitt ”hovedprosjekt” på denne tiden. En kiropraktor hadde fjernet hodepinen min som nevrologer og leger hadde gitt opp å finne ut av. Men hele ryggen verket etter kiropraktorens behandlinger både dag og natt. Jeg hadde fått påvist sammenvoksninger, skoliose og rotasjoner, som alle var ukjente begreper for meg før. Oppå dette hadde jeg pådratt meg en whiplash etter et fall på ski. Kiropraktoren pekte på røntgenbildene og sa at jeg hadde en av de verste ryggene hun hadde sett og at denne skjevheten måtte komme fram før eller senere. Og jeg som hadde vært sterk som en bjørn! På det verste gikk jeg nå til kiropraktor tre ganger i uka bare for å lette på smertene, og jeg sov med diverse puter under og over knær og korsrygg for å komme gjennom natta. Smerten som oppstod i meditasjonen der ute i skogen var overraskende i seg selv. Hadde jeg bare fått vondt ville nok interessen for dette svunnet hen, for det var jeg vant til. Det som virkelig overbeviste meg om at visualiseringen var noe eksepsjonelt, var at da den akutte smerten forsvant ble også den smerten jeg hadde gått med i lengre tid borte. Smerten forsvant ikke fra hele ryggen, bare i et lite område der blomsten hadde vært. I dette lille området kom smerten aldri mer tilbake. Jeg husker at jeg tenkte: ”Dette er krutt - dette må jeg lære!”

Første gang jeg bevisst så inn i et chakra, så jeg en slange

Første gang jeg så inn i et chakra var på et kurs hos den glimrende norske healeren Kristin Høyer Lund. I hvert chakra som jeg fikk beskjed om å se inn i, kom det klare, tydelige bilder fram for mitt indre blikk. Det viste seg at bildene var fylt av symboler ”tilhørende” det chakra jeg ”åpnet”. Dette hadde jeg ingen bevisst kunnskap om. I ROTchakra lå det for eksempel en kveilet slange og kneiste på toppen av en glødende haug med kull. Svart og rødt. Symbolene og fargene var typiske symboler fra de chakraene jeg fant dem i og beskrev aktiviteten i chakraene, ble jeg fortalt. I tillegg til at jeg lærte om farger og symboler på en ny måte, ga den tolkningen som kurslederen ga meg en viktig innsikt i det som var lagret i mitt indre. Jeg ble ganske overrasket over dybden i min egen psyke og ikke så rent lite positivt sjokkert over kraften jeg fant!

Chakraene gir kategorier og form til SELVutviklingsarbeidet

I løpet av mange års arbeid med chakra har jeg funnet ut at de kan brukes til utrolig mye. De fungerer dessuten som gode, logiske kategorier og nyttige former som vi kan ”tenke gjennom”. De kan sees på som skuffer i en felles kommode eller som stoppesteder på en lang reise. Tanken trenger form og kategorier slik en bibliotekar trenger sine reoler og avdelinger til å organisere sine bøker.

Chakra fungerer som redskaper i en større prosess. De er ikke ting slik vi tenker på fysiske ting. De er heller ikke et sted slik vi tenker på fysiske steder. Dette vil du kunne forstå når du leser mer om hvordan auraen er organisert.

Vår livsreise består bl.a. i å finne de viktige spørsmålene. Jeg har sans for den amerikanske poeten Gertrud Stein som visstnok på sitt dødsleie sa ”What is the question?” i stedet for å spørre om ”hva er svaret?”. Det er vanskelig å finne de gode spørsmål som kan åpne opp for større innsikt. Det er spørsmålet som tiltrekker svaret. Et svar er en konklusjon vi trekker der og da og kan derfor forandre seg gjennom livet etter som vi finner bedre måter å spørre på. Livsreisen går fra spørsmål til svar/konklusjon og fra nye spørsmål til nytt svar og konklusjon.

Tanken trenger en form, som en beholder, for å kunne stille de viktige spørsmålene. Spørsmål vil det alltid bli flere av etter som vi finner flere svar. Og konklusjonene våre flytter seg i henhold til dette. Chakrasystemet hjelper med å skape form i denne prosessen.

Form og kategorier er nyttige. Men de kan også lage hindringer. For det er en hårfin grense mellom det som beskriver fargesjatteringer og det som skjærer ting i to. Dette er forskjellen mellom differensiering og separasjon. Evnen til å differensiere gir oss muligheter til å se på helheten fra forskjellige vinkler, mens separasjon lager et skille mellom ting/mennesker/ideer/ kategorier. Separasjon påberoper seg ofte sannhet – mens differensiering kan skifte etter hvert som man trenger nye, flyttbare skillevegger.

ILIANA-modellens påstand er at vi alle er medskapere på denne livsreisen. Og at vi alle også er med på å skape de former vi benytter oss av. Et både og, både individuelt og kollektivt.

Alt er energi!

Fysikerne har sagt det lenge; alt er energi. De er likevel ikke enige om hva de kaller de forskjellige formene energi kan ta. Noen holder seg til energibegreper slik de beskrives i det elektromagnetiske spekteret. (Fotnote 4.) Men nye oppdagelser, teorier og eksperimenter skaper nye ideer om energi. Anerkjente vitenskapelige sannheter blir konfrontert og satt på prøve av nye vitenskapskvinner og menn. Slik forandrer også vår virkelighetsoppfatning seg, for også innen naturvitenskapen skjer det utvikling med stormskritt. Det er spennende diskusjoner om tid og rom, hvor begreper som f.eks. plasmaenergi og scalarbølger viser vei til nye tankemåter. At universet kanskje ikke har konstant mengde energi og at univers kan føde, er ikke innenfor mitt fagområde – men det kan stimulere meg til tenkning likevel.

Det er kanskje ikke merkelig at forskere som Tesla blir funnet fram igjen og gamle og nye sannheter settes under lupen. ”Innen mange generasjoner har passert vil maskinene våre bli drevet av en kraft vi kan hente ute på et-hvert punkt i universet,” skrev han i 1892. (Fotnote 5.) Kanskje han snart får rett?

James Oschman beskriver en energimodell som omhandler ”The big and the small matrix of life”. Han mener at energiarbeid og healing er naturgitte fenomener som bl.a. har med ioner, subatomplan og tomme rom å gjøre. Støttet av forskningen til nobelprisvinner Albert von Szent-Györgyi (1893 – 1986), som bl.a. skriver at: ”molekyler behøver ikke å berøre hverandre for å kommunisere. Energi kan flyte gjennom det elektromagnetiske feltet. Det elektromagnetiske felt utgjør sammen med vann livets matrix”. Oschman mener at bindevevet er den struktur i kroppen som gir impulsene før nervesystemet sender sine signaler. (Fotnote 6.)

Jeg tror at alt i universet dypest sett henger sammen. I mitt trossystem er alt iboende i alt. Et holografisk multidimensjonalt puslespill er et bilde jeg ofte har hatt av verden og universet. I et holografi inneholder hver del helheten. Du behøver ikke være enig med meg. Jeg tror alle kan ha godt av å se på sine egne trossystemer en gang i blant. Vårt livssyn utvikler seg gjennom livet. I denne prosessen trenger vi også forskjellige dører til å se, tenke og oppleve oss selv gjennom. Og vi trenger forskjellige esker å sortere det vi finner i. Til dette er også chakraene vidunderlige!

Finnes de i kroppen?

Den kjente amerikanske filosofen Ken Wilber (fotnote 7) skriver i essayet: ”Are the chakras real?” om hvordan østlig og vestlig bruk av begrepene kan stå i motsetning til hverandre og samtidig hvordan de utfyller og støtter hverandre når det gjelder forståelse av kropp og psyke. Chakraene tilskrives forskjellige kroppsområder og påvirker forskjellige deler av kropp og psyke. Ser vi bort fra chakra, men ser på hvilke kroppsområder forskjellige kroppsorienterte metoder bruker for å nå forskjellige deler av psyken, så er det store overlappinger i mening. Vi sier at hvert chakra er en dør til et hovedtema i ditt liv. Slike tema kan vi finne igjen i spesifike tilsvarende kroppsområder i kroppsorienterte metoder som psykomotorisk behandling, Rosenmetoden, Feldenkraitz m.fl. (Fotnote 8.)

Vi plasserer emosjoner og følelse i kroppen både i diktning og i dagligtale. Mot i brystet, vett i pannen, stål i ben og armer! Vi snakker om sorgen vi bærer i hjertet, klumpen vi kan kjenne i halsen eller lenkene vi føler vi har rundt føttene. Alt dette viser til lokaliteter i kropp. Vi har kroppsdeler og kroppsområder som vi forbinder med visse emosjoner, visse ubehag eller visse ressurser. Lett som en fjær eller spent som en fjær, er kroppslige tilstander de fleste kan kjenne seg igjen i.

Ideer, filosofi, religioner, forskjellige trossystemer og livssyn kan brukes både til stagnasjon og frigjøring. Våre holdninger til livet kan være med på å befeste ideer og fordommer eller til å bevege ideene om sannhet og virkelighet mot en frigjørende holdning til livet. Jeg foretrekker å bruke chakra som verktøy til frigjøring av både tanke og kropp og som verktøy til å bevege det som vil beveges – i retning av større valgfrihet – for den enkelte. Min erfaring er at dette kan være av stor betydning og kan gi muligheter til nye valg basert på verdifulle innsikter.

Knuter som skal løses opp?

I Tibetansk tantrisk Buddhisme er chakra og nadi (energibanene) selve ledningsnettet som energien kan flyte gjennom. En velbrukt metafor innen denne tradisjonen er hesten på veddeløpsbanen. Ledningsnettet (chakra og nadi) er som banen, energien er som hesten, og rytteren er sinnet, Bhindi. Målet er å styre energien gjennom den sentrale kanalen som så vil løse opp Bhindi på sin vei. Lama Changchub, ved Karma Tashi Ling i Oslo, forklarer Bhindi som små sfærelignende energier som forbinder oss til alt. Chakraene og nadiene forblir som et ledningsnett. Men de blir forandret av energien som strømmer gjennom dem. Når Bhindi forløses kan dette oppleves av den som mediterer som en tilstand som beskrives ved det engelske ordet ”bliss”. (Lykke, oppløftethet/velsignet/letthet o.l.)

Innen hinduistisk tantrisk religion omtales bl.a. tre av chakra som knuter som skal løses opp. I så fall er chakraene unyttige i seg selv. Dette i følge teorien om at de er bestanddeler i den store illusjonen som vi ikke bør henge oss opp i. Hvis målet er oppløsning av personligheten og en frigjøring fra reinkarnasjonshjulet og karma, blir dette logisk. En delvis oppløsning, eller transformasjon av personlighets-strukturer og ego, kan godt ligne på vestlig spirituell eller trans-personlig psykologi. Men de fleste i vesten ser på livet som verdifullt i seg selv og har et fokus på nytten av muligheter til vekst her og nå.

Innen alternativbevegelsen finnes det også retninger som påstår at de opphever de fleste chakraene, slik at det bare blir tre tilbake. Andre påstår at antall chakra vil øke (fra 13 til enda flere) i et opplyst menneske. Så her er det mye å velge mellom!

Etter min mening er chakra et relevant begrep så lenge vi er levende mennesker som både er en kropp og har en kropp. Jeg ser på chakra som energiorganer i auraen som påvirker og påvirkes av kroppen. Chakra er noe i seg selv og de er formidlere av vitalitet og energi til og fra kropp og sinn. De er på en måte ”midt i mellom”. Et slags lim og en inngangsport til mange verdener. Chakrasystemet står i forbindelse med mange nivåer på en gang. Og for den som ønsker å utvikle sine evner innen energiarbeid, er chakra en høyst reell størrelse og noe å regne med. De er absolutt en reell del av vår målbare individuelle oppbygging av bevissthet.

ILIANA-modellen er basert på lang utprøving og erfaring

Teoriene du finner i denne boka forholder seg til ILIANA-modellen. Modellen er et resultat av min samlede erfaring fra 70-tallet til i dag. Den bygger på samarbeidet jeg har hatt med kursdeltagere og klienter, noe som begynte for fullt på begynnelsen av 80-tallet. Tusenvis av kursdeltagere og hundrevis av klienter har bidratt med direkte eller indirekte tilbakemeldinger. Alt dette har bidratt til utformingen av modellen og underveis gitt viktige bidrag i forbindelse med tanker og verktøy som jeg også har ervervet meg fra andre hold.

ILIANA-modellen benytter begreper som bevissthet, bevisst, underbevisst, ubevisst, våken, SELV, ego o.l. Disse begrepene har gjennom historien vært brukt på forskjellige måter av både filosofer og terapeuter. I tillegg har innholdet skiftet når ordene brukes i dagligtale. Det finnes et kapittel bakerst i boka som forklarer hva jeg legger i disse begrepene, som også brukes i denne boka. Les dette kapittelet først hvis du ønsker å få tak i det filosofiske grunnlaget. Andre vil ha glede av å lese de andre kapitlene først, for så å få et overblikk over SELVutviklingsfilosofien.

Selv om arbeidet med chakra og forståelsen av chakra og aura etter min mening er viktige verktøy i SELVutviklingsprosesser, er de selvfølgelig ikke de eneste brukbare verktøy til dette. I fagutdannelsen ved ILIANA akademiet er dette kun ett av verktøyene som det undervises i. Jeg vil likevel påstå at chakramodellen er en av de mer effektive modellene innen SELVutvikling. Og selv om deler av teorien i denne boka finnes i andre bøker og innen annen filosofi så er ILIANA-filosofien likevel ny.

Det ville vært tåpelig om jeg skulle si at min intensjon var å forsøke å forvalte en altomfattende eller evig sannhet. Intensjonen med denne boken er å inspirere leg- og fagfolk til egen tenkning, til egne undersøkelser og derav egne slutninger og innsikter, som igjen kan utprøves av alle som ønsker det. La oss håpe at det også på dette feltet vil utvikle seg bedre metoder for den tida vi lever i.

Det er vanskelig for meg å vise til et klart skille mellom ytre informasjoner, slutninger jeg har gjort via bruken av tanken, via intuisjon eller via annen indre læring. Flere av mine egne lærere skilte ikke mellom det de hadde erfart selv og det de hadde lært av andre lærere. Dermed har jeg uansett vært nødt til å prøve ut det de har lært meg.

Er det nødvendig å vite om chakra?

Selv om du har skaffet deg denne boka og har tatt deg tid til å lese helt til denne setningen, kan det jo være at du spør deg selv: ”Er det nødvendig å vite at man har chakra?” Vel, egentlig ikke. Like lite som du trenger å kjenne til de intrikate funksjonene til leveren din for at den skal fungere, trenger du å vite om chakraene er der. De fungerer og gjør sitt uavhengig av om du kjenner til dem og tenker på dem eller ei. Du trenger heller ikke tenke på pusten din, unntagen hvis den ikke fungerer så bra. Selv om det er mange som meg som påstår at de kan se, lukte, smake, merke og føle chakra, betyr ikke dette at det blir mer sant for deg? Forhåpentligvis ikke, i seg selv, men jeg håper du kan la deg inspirere!

Jeg ønsker å invitere deg med på en reise hvor du vil kunne erfare dette på din egen måte. For når du har satt deg mer inn i det som står i denne boka og du har forsøkt noen av verktøyene som ILIANA-modellen kan tilby i forlengelse av filosofien, kan du forhåpentligvis velge om du mener dette er nyttig eller sant for deg!


Teoriene

[image: image]

”Jeg har en enkel filosofi: Fyll det som er tomt. Tøm det som er fullt.

Og klø der det klør”. Alice Lee Roosevelt Longworth

Hvor kommer teoriene bak chakra fra?

Fra den tidlige Indus-sivilisasjonen fra 3-4000 år før vår tidsregning finner man spor av det som blir hinduismen. Hinduismens viktigste skrifter er Vedaene som var en muntlig tradisjon før de ble skrevet ned på verdens eldste kjente skriftspråk, sanskrit. Det har vært mange forskjellige beskrivelser av chakra og de tilhørende nadier (energibaner). Forskjellige tradisjoner opererer med fem, seks, syv eller åtte chakra. Rundt ca. 1100 år etter vår tidsregnings begynnelse ble seks eller syv den dominante modellen innenfor de fleste yoga tradisjoner. (Fotnote 9.)

Chakra, fra sanskrit chakram, er beskrevet som noe rundt og noe som er bevegelig som et hjul. Ordet er også brukt for å beskrive et sirkelrundt våpen. Eikene i hjulet skal symbolisere de forskjellige energibanene som går inn og ut av et chakra. Ordet hjul er ikke bare en konkret beskrivelse men har symbolsk betydning, slik vi også nå kan bruke ordet. Skjebnehjulet eller livshjulet, sier vi på norsk. ”Wheels of faith” på engelsk. En oversettelse fra sanskrit er ”å sette lovens hjul i bevegelse”. Buddha snakker også om hjulet for liv og død. I disse gamle tekstene finnes også beskrivelser av energibanene (nadiene) og særlig de tre hovedenergistrømmer langs ryggraden. Ut av den hinduistiske tradisjonen sprang også den tibetanske tantriske Buddhismen som Dalai Lama tilhører. Lama Changchub på Karma Tashi Ling Buddhistsenter i Oslo forteller at chakra og nadiene anses som kanalene energien (Prana) kan bevege seg gjennom. Chakra sees på som møtestedet for mange energikanaler. Og hvis vi tenker på kanalen som en travbane, så er energien hesten, og sinnet som rider hesten er Bhindi, beskrevet som ”små sfærer som forbinder oss med enhet”. (Fotnote 10.)

I nyere tid undervises det i meditasjon på chakra, i og utenfor India, av guruer og spirituelle lærere som hovedsakelig baserer seg på den opprinnelige vediske filosofien. I tillegg finnes det utallige variasjoner av denne læren.

C. W. Leadbeater (1854-1934), en kjent engelsk teosof, skrev boka ”The chakras and Man, Visible and Invisible” som inneholder hans tegninger av hvert chakra som roterende virvler i en blanding av forskjellige farger.

Rudolf Steiner, som skapte antroposofien, henviser også til chakra og beskriver stadiene på den veien et menneske som søker innsikt må gå.

Barbara Brennans bok ”Healing hands” fra 1988 har betydd mye for mange som har interessert seg for chakra og aura. Boka bygger på hennes egne klarsynte observasjoner. Hun viser detaljerte tegninger av auraens utseende, koblet til emosjonelle tilstander. Hun driver i dag en internasjonal skole i kontakthealing og har studenter fra hele verden. I USA kan man ta en Bachelor, i andre land får man diplom i Brennan Healing Science.

Det finnes så mye materiale om chakraene at den nederlandske professoren Dr. J. J. Portman i 1978 skrev et fire binds verk bare om dette emnet. (Fotnote 11.)

Innen mange religioner, tradisjoner og filosofier opereres det med energibaner og punkter, men ikke nødvendigvis chakra i den opprinnelige vediske betydning av ordet.

På Hawaii deles f.eks. kroppen i to, med den nedre delen av kroppen som bilde på den sørlige halvkule og den øvre som den nordlige. Dette kan man se i Hula-dansen, som benyttes i polynesiske hellige ritualer og er en del av en spirituell utviklingsvei med mange stadier. Kroppen uttrykker via bevegelsene de to vindsystemene på jorda som roterer hver sin vei. Dette kan også ses på som to energisystemer.

Innen kampkunst og kampsport er man opptatt av et senter i bekkenet hvor kraften samles. Det kan se ut som om dette er en blanding av de to nedre chakra.

Pamela Hiley, en anerkjent Taiji-instruktør og fredsarbeider i Oslo, forteller at i Taiji brukes ordet Tantien. Tantien betyr energisenter og beskrives som et helt spesielt punkt en og en halv fingerbredd under navlen og fem tommer inn i kroppen. “Pusten samles her og sinnet hviler når man utfører Taijiquan. Dette skaper “et basseng av qi” som igjen skal kunne harmonisere og balansere flyten av qi gjennom hele kroppen.” (Fotnote 12.)

Den danske psykolog og healer Jytte Lindstad var min hovedlærer innen energiarbeid, meditasjon og spirituell utvikling. Hun var en av Bob Moores første elever og snakket om ham som sin hovedlærer. Som flere av Bobs første elever, dannet også hun et senter hvor hun holdt kurs og enkeltkonsultasjoner. Her var jeg en selvvalgt lærling i løpet av 80-tallet og deltok på flere kurs i året. Jeg skrev dagbok om mine opplevelser og erfaringer og brukte henne som veileder i min egen prosess, og etter hvert i forbindelse med min egen praksis som healer og veileder. Jeg holdt kontakt med henne fram til hennes tidlige død på 90-tallet. Bob Moore er en irsk ingeniør og healer som kom til Danmark sammen med sin kone Annie på 70-tallet og grunnla ”Psykisk senter”. Han ble en viktig inspirator for mange mennesker i Norden og Europa. Både Jytte og Bob brukte chakra i forbindelse med energiarbeid, healing og meditasjon innen selvutvikling og spiritualitet. Målet var utforskning av et spirituelt univers og selvinnsikt. På meg virket det som om de begge var kraftig påvirket av engelsk teosofi. Begge henviste bl.a. til Alice Bailey (fotnote 13), noe som resulterte i at flere av kurseltagerene begynte å lese hennes bøker. I tillegg utviklet begge egne forståelser og opplegg for bruk av chakra til utforsking av psyken. Lindstad benyttet også sin psykologiske kunnskap når hun underviste og satte selvutvikling og spiritualitet inn en psykologisk kontekst. Det var ikke lett å vite hva som var suget av eget bryst og hva hun hadde lært andre steder og av hvem. Verken hun eller Bob var særlig opptatt av å skille mellom dette. Jeg tror hun hentet mye fra egne meditasjoner og egen tanke, og så prøvde hun det ut på sine elever - med gode resultater.

Det finnes mange spirituelle lærere som utvikler sin tilnærming, forståelse og bruk av chakra og aura basert på egen erfaring gjennom bruken av indre sanser. Problemet med erfaring av ”indre” art er at den ikke så lett kan etterprøves av andre, særlig hvis en ikke har grundig egenerfaring og kunnskap om emnet. Det finnes metoder som kan sammenligne og utforske visse fenomener, men dokumentert samarbeid mellom forskjellige eksperter mangler på dette feltet. Mennesker som kaller seg ”klarsynte” er også uenige om innhold og plassering av chakra. Det er mange forskjellige ”klarsanser” som kan brukes til å oversette energi og informasjon fra energifeltet (hvor chakra også kan inngå) til noe som kan formidles videre. Fordi det er så mange forskjelige klarsanser som kan benyttes og så mange personlige filtere som informasjonen passerer gjennom i hvert individ, så må dette gi mange forskjellige personlige forståelser av det som ligger i energifeltet. Mange “klarsynte” ser slettes ingen ting. De fornemmer og føler, eller snakker og hører. Noen ser farger, symboler eller fysiske strukturer og hendelser. Et fåtall bruker også lukt og smakssans når de oversetter informasjon fra energifeltet. Her er det et stort mangfold og mye forskjellig kvalitet. Det er klart det også blir sprikende litteratur.

Den engelske psykiateren Daniel Benor (fotnote 14) har samlet intervjuer med forskjellige healere hvor de forteller om sine evner, erfaringer og oppfattelsesmetoder og viser nettopp det mangfoldet jeg henviser til her.

Å sammenfatte og skape felles teorier om oppfattelsen av aura og chakra er de fleste enige om er vanskelig. Kanskje kunne en felles konstruktiv, kritisk tilnærming ha ryddet opp i noe av dette. Grunnlegger av ”Paradigme akademiet” Gillian Godfredsen og jeg tok initiativ til å danne Faglig Healing Forum (FHF) for noen år siden. Vi var begge opptatt av å fremme og utvikle energiarbeid- og healing som et fag. Til vår forbauselse var det kun en av de skolene/lærerene som underviste i healing som svarte på vår henvendelse. I dag er det flere organisasjoner for healere hvor noen er interessert i dette og andre ikke. Jeg håper at vi i framtiden kan få i gang et forum som virkelig kan sette energiarbeid og healing på kartet på en positiv og konstruktivt måte. (Fotnote 15.)

Kaster jeg stein i et glasshus? Kanskje? Hvorfor skulle du lese det jeg har satt sammen av mine erfaringer gjennom mange år? Dette er rimelige spørsmål, og svaret mitt er; flere modeller kan være nyttige. Men noen modeller som blir servert er oppspinn, for vi finner juksmakere her som innen alle områder i livet. Gode modeller blir ofte revidert etter hvert som verden forandres, når brilleglassene byttes ut og innsiktene skjerpes! ILIANA-modellen er en av mange modeller.

Det er heller ikke viktig at vi oppfatter alt på samme måte. Det du ser i ditt eget univers når du titter inn i dine egen chakra eller opplever energiøvelser, meditasjon eller drøm, er jo deg! Du trenger mest av alt å lære deg ditt eget språk - fra deg selv til deg selv. Chakra benyttes som et vindu eller en dør inn i dine mange, mange verdener. Du kan titte inn i dem med mange forskjellige brilleglass på. I dagliglivet vil din intensjon være med å bestemme hvilken verden du til en hver tid beveger deg i. Slik er det også i ditt indre univers. Dine intensjoner og dine mål er viktige. De peiler deg i den retningen du vil. Dine mål kan være satt av din omverden eller av deg SELV. Det er viktig å finne ut hvilke som er dine. Men hvordan finner du dette? For selv om det finnes mange verktøy og modeller så må du uansett ”inn i deg selv”. ILIANA-modellen tegner opp et kart over hvilke områder du trenger å se på og jobbe innenfor for å bli et helt menneske. Les mer på side 271.


FOTNOTER:

1. Sanskrit: er et av de eldste språkene i den indoariske grenen av den indoeuropeiske språkfamilie. Gjennom indisk historie har sanskrit hatt en betydningsfull rolle som medium for utbredelse av idéer og bærer av kultur; hinduismen og mange av buddhismens hellige skrifter og filosofiske tekster.

2. New age: ”For de som tar dette begrepet alvorlig – en betegnelse på Vannmannens tidsalder. Og Vannmannens tidsalder betegner en ny tid som begynner omtrent nå, og som vil preges av nye tanker og ny erkjennelse. Denne nye erkjennelsen innebærer først og fremst en holistisk forståelse av mennesket og tilværelsen. Begrepet holisme kommer av det greske holos, som betyr hel, total eller fullstendig. Ifølge denne tankegangen har de tidligere tidsaldrene vært preget av en splittelse mellom det åndelige og det materielle. Derfor har tilværelsen blitt opplevd som todelt. Hver astrologisk tidsalder varer cirka 2.160 år. Vannmannens tidsalder avløser Fiskenes tidsalder, som ble innledet med Jesus og Buddha. I dag bruker vi ofte begrepet New Age synonymt med alternativbevegelsen. Betegnelsen New Age ble særlig brukt i 1980-årene, mens vi fra 1990-årene i større grad snakker om alternativbevegelsen. Alternativbevegelsen er en sammensatt og omfattende bevegelse, der holismen likevel står sterkt som en felles forestilling. Ideene og aktivitetene innenfor alternativbevegelsen er varierte og preges av innbyrdes toleranse.” Geir Winje, førstelektor ved Høgskolen i Vestfold, 2006.

3. Transpersonlig psykologi: Transpersonlig psykologi beskjeftiger seg med menneskets høyeste potensial. Det vil si, at man er interessert i å forstå fenomener som visdom, intuisjon, enhetsopplevelser, nærdødenopplevelser osv. “Trans” kommer fra latin og betyder “på den anden side av” eller “hinsides”. Transpersonlig psykologi er dermed interessert i å forstå og undersøke de aspekter ved vårt liv som ligger utover den personlige sfære, eller det alminnelige liv. Transpersonlig psykologi handler også om menneskets spirituelle dimensjoner. Transpersonlig psykologi er i dag et særskilt område innenfor psykologien, men den ligger tett opp til både den humanistiske psykologi og religionspsykologi. Foregangsmennene for den nåværende transpersonlige psykologi var psykologene William James (1842-1910), Carl Gustav Jung (1875-1961), Abraham Maslow (1908-1970) og Roberto Assagioli (1888-1974). Av nålevende, førende teoretikere innen transpersonlig psykologi kan nevnes Stanislav Grof (1931 - ), Ken Wilber (1948- ) og Robert Kegan.

http://transpersonligpsykologi.dk

http://www.alternativ.no/behandlingsmetoder/psykosyntese.html

4. Det elektromagnetiske spekteret: Det elektromagnetiske spekteret er en benevnelse som omfatter all elektromagnetisk stråling. Stråling ved ulike frekvenser (bølgelengder) har svært ulike fysiske (og praktiske) egenskaper. Både radiobølger, lys og gammastråling er stråling i det elektromagnetiske spekteret. Elektromagnetiske felt omfatter alt fra elektriske og magnetiske felt omkring strømførende eller spenningssatt utstyr, til røntgen- og gammastråler. Synlig lys omfatter kun en meget liten del av det totale spekteret.

5. Nikola Tesla (1856 – 1943): Oppfinner, fysiker og ingeniør fra det som i dag heter Kroatia. Etnisk serber, senere amerikansk statsborger. Mest kjent for sine revolusjonerende bidrag til disiplinene elektrisitet og magnetisme, mot slutten av 19. århundre og starten av det 20. århundre, samt oppfinnelsen av radio og oppfinnelser inne elektronikk. Teslateknologi benyttes i dag også som verneutstyr mot elektromagnetiske forstyrrelser. Se Valerie Hunt.

6. James L. Oschman: ”Energy Medicine. The Scientific Bases.” Churchill/ Livingstone. ”Energy Medicine in Therapeutics and Human Performance.” http://www.energyresearch.bizland.com www.energyresearch.us

7. Ken Wilber (1949 – ): Er en amerikansk forfatter og filosof som skriver om psykologi, filosofi, mystikk, økologi og spiritualitet. Wilbers store prosjekt er å lage en syntese av alle verdens kunnskapstradisjoner; østlige og vestlige, tradisjonelle, moderne og postmoderne. Etter boken SES i 1995 begynte Wilber å jobbe med sin Integralmodell. Dette er en syntese av alle verdens kunnskapstradisjoner, og er et slags kart over virkeligheten. Hans modell består av fem komponenter: kvadranter, nivå, linjer, tilstander og typer. Wilber er en ledende figur i den såkalte “integral-bevegelsen”. http://integrallife.com/institute

8. Psykomotorisk, Rosenmetoden, Feldenkraiz, er alle fysiske metoder som også arbeider med det psykiske innholdet man finner i det fysiske.

9. Yoga: Yoga er en samling mentale og kroppslige teknikker med opprinnelse i India. I den vediske tradisjonen er det fire veier: føle, tenke, handle og være. Hver vei er en Yoga, fra sanskrit ”union” fordi union, sammensmeltning med én virkelighet, var målet. Ulike former for yoga har vokst fram gjennom tusener av år som del av den religiøse praksis i Sørasia. Moderne yoga finnes i mange former og retninger, selv om fellestrekkene er mange. I våre dager presenteres yoga i vesten som en ikke-religiøs disiplin.

10. Tibetansk Buddhisme, Karma Tash Ling er et norsk senter utenfor Oslo. http://www.tibetansk-buddhisme.no

11. J. J. Poortman: ”Vehicles of Consciousness. The Concept of Hylic Pluralism (Ochema)”, vol I–IV, TheTheosophical Society in Netherlands, 1978.

12. Taiji: Pamela Hiley sin hjemmeside: www.taiji.no

Anbefalt av Pamela Hiley: ”The Way of Qigong” By Kenneth S. Cohen

13. Alice Bailey (1880 – 1949): Engelsk-amerikansk forfatter skrev mellom 1919 og 1949 24 bøker om esoterisme, teosofi, okkultisme, kristendom og annet innen den sjangeren som i dag kalles new age-litteratur. Flere av bøkene påstår å ha blitt telepatisk formidlet fra “tibetaneren”, også omtalt som “D.K.”, senere bekjentgjort som “Djwahl Kuhl”. Bøkene er oversatt til en rekke språk, blant annet dansk.

14. M.D. Daniel Benor: ”Spiritual healing, scientific validation of a healing revolution.” 2002. Vision Publication ISBN 1-886785-12-0. www.wholistichealingresearch.com

15. Gillian Godfredsen, grunnlegger, leder og en av lærerene ved The Paradigm Academy i Norge - www.nlpnorway.com

